Bylmoorde: ‘Henri se asem het na drank geruik’Sers. Adrian Kleynhans. Foto: Suné van Heerden Sers. Adrian Kleynhans het Maandag getuienis gelewer as een van die eerste polisiebeamptes op die toneel waar drie lede van die Van Breda-gesin buite Stellenbosch met ’n byl vermoor is. Kleynhans getuig in die saak van Henri van Breda, wat daarvan beskuldig word dat hy sy ouers, broer en suster op 26 Januarie 2015 met ’n byl aangeval het. Van Breda het vroeër Maandag sy weergawe van die aand se gebeure in die Wes-Kaapse hooggeregshof gegee. Martin van Breda (54), Theresa (55) en Rudi (22) is in die aanval dood. Marli (16) het die aanval oorleef. Van Breda het skuld ontken op drie aanklagte van moord, een van poging tot moord en een van dwarsboming van die gereg. Kleynhans het tydens ondervraging van die staatsaanklaer, Susan Galloway, verduidelik hoe hy en sy kollega aanvanklik gesukkel het om toegang te bekom tot die De Zalze-veiligheidslandgoed, ondanks die feit dat hulle in uniform was en in ’n gemerkte polisievoertuig gery het. Kleynhans het aanvanklik gereageer op ’n klag van bakleiery by die adres, wat later as ’n kode 10, of aanranding met ernstige besering, aangedui is. Kleynhans het al 22 jaar diens in die polisie. Toe hulle by die toneel aankom, het hulle ’n man, wat hy later uitgeken het as die beskuldigde, Henri van Breda, uit die huis sien kom. Van Breda het ’n grys kortbroek en wit sokkies aangehad en daar was bloed aan sy lyf. Henri van Breda in die hof. Foto: Suné van Heerden Kleynhans het sy vuurwapen uitgehaal en oorgehaal en dit teen ’n 45 grade hoek teen die grond bly hou toe hy die huis genader het. Hy het Van Breda beveel om na hom toe te kom en op die grond te sit. Hy wou by Van Breda weet of hy beseer is en mediese hulp benodig. Kleynhans het gesê hy het ’n sterk drankreuk by Van Breda geruik. Hy het gesê volgens sy mening het Van Breda “’n rukkie terug” alkohol gebruik. Volgens hom was Van Breda senuagtig en emosioneel, maar nie huilerig nie. Van Breda het vir hom gesê sy gesin is met ’n byl aangeval. Kleynhans het die huis betree. Volgens hom was die onderste deel van die huis nie deurmekaar en was daar geen teken van ’n aanval of inbraak nie. Daar was ’n skootrekenaar en handsak op die tafel en die televisiestelle was ook nog in die huis. Volgens Kleynhans sou dié voorwerpe gesteel gewees het indien daar ’n inbraak was. Hy het ook verduidelik dat daar geen teken van geforseerde toegang tot die huis was nie. Die venster en agterdeur het op ’n skrefie oopgestaan. Kleynhans het getuig hy het ’n handbyl opgemerk by die trappe en het ook bloed op die trapreling gesien. Hy het twee vroue bo by die trap sien lê. Een van die vroue het op haar maag gelê en die ander een op haar rug. Toe een van die vroue haar been en hand beweeg, het Kleynhans paramedici ontbied omdat hy besef het hulle kan moontlik haar lewe red. Hy het teen die trappe afbeweeg en die toneel is met ’n misdaadlint afgesper. Kleynhans het die paramedici vergesel na die beseerde vrou en hy het eers foto’s van die toneel geneem voordat hulle die tweede vrou se liggaam geskuif het sodat paramedici Marli kon behandel. Die moordwapen is aan die hof voorgehou en Kleynhans het die byl uitgeken as die wapen wat hy op die toneel gesien het, afgesien van die feit dat dit nie met bloed bevlek is nie. Kleynhans het egter ontken dat hy enige kennis dra van ’n mes wat aan hom voorgehou is. Galloway en adv. Pieter Botha, vir Van Breda, het aangedui dat ’n getuie later die mes sal uitken. Die saak is tot Dinsdag uitgestel vir ’n in loco-inspeksie op die toneel op die De Zalze-landgoed. Die verhoor word Woensdag in die hof voortgesit. Lees alle vorige berigte oor die bylmoorde-saak op Maroela Media.